Adspicis, ut picti vultus imitetur Olympi,
Certet et astriferos vincere Roma polos.
Scilicet hos, Auguste, tibi largitur honores;
Ne cupias magni tecta videre Jovis.
Alta coronatae jactant incendia turres:
Et Vaticano fulmina monte tonant.
Dumque palam tantos cupit ostentare paratus
Urbs nimium in laudes ambitiosa suas:
Vivant astra, inquit, summo contenta Tonante;
Pareat Augusto dummodo Roma suo.